ট্রাম্প ও পুটিন এখনো পর্যন্ত ব্যক্তিগত পর্যায়ে যথেষ্ট উষ্ণতা দেখালেও আন্তর্জাতিক মঞ্চে বেশ কয়েকটি বিষয়কে কেন্দ্র করে রুশ-মার্কিন সম্পর্কের চরম অবনতি ঘটেছে৷ ইউক্রেন ও সিরিয়াকে ঘিরে দুই দেশের সংঘাত এখনো কাটেনি৷ এর ফলে ওয়াশিংটন মস্কোর উপর বেশ কিছু নিষেধাজ্ঞা চাপিয়েছে৷ ২০১৪ সালে রাশিয়া ইউক্রেনের ক্রাইমিয়া উপদ্বীপ দখল করার পর বিশেয করে ইউরোপে তীব্র প্রতিবাদের ঝড় ওঠে৷ এবার ট্রাম্প প্রশাসন সেই পদক্ষেপকে স্বীকৃতি দিতে পারে, ইউরোপে এমন আশঙ্কা দেখা দিয়েছে৷ তবে সিরিয়ার বাশার আল আসাদের প্রতি রাশিয়ার লাগাতার সমর্থন ও ইরানের সঙ্গে সে দেশের সম্পর্ক নিয়ে অ্যামেরিকার ক্ষোভ এখনো কাটেনি৷ সোমবারের আলোচনায় সেই বিষয়গুলিও উঠে আসবে৷